Nestašica morskih plodova u Meksičkom zaljevu mogla bi uništiti ribare, ali ne i trgovce 
Zbog izljeva nafte u Meksičkom zaljevu neće biti oštećena američka opskrba morskim plodovima jer se veliki dio njih uvozi
Preko 83 posto morskih plodova se uvozi, kao i 90 posto škampa. Iako su se ljudi vezali za plodove iz Meksičkog zaljeva i znaju ih po imenu, veliki lanci supermarketa nisu toliko pogođeni problemom nabave, jer kupuju s drugih lokacija Nafta koja se iz uništene podmorske bušotine i dalje izlijeva u Meksički zaljev, prijeti tamošnjoj industriji morskih plodova, vrijednoj 660 milijuna dolara. Trgovci svježim morskim plodovima počinju osjećati posljedice. Iako bi one u državama Meksičkog zaljeva mogle biti katastrofalne, stručnjaci kažu da će police u supermarketima ostati popunjene uveženom ribom. Šačica prodavača svježe ribe okupljena je u jednom zabačenom kutku Washingtona, na dijelu obale uz rijeku Potomac. Radnik u zalogajnici Captain White’s Seafood City zgrće sloj po sloj leda na blistavu svježu ribu, škampe i kamenice. Sonny White, koji već 40 godina vodi ovu prodavaonicu ribe na otvorenom kaže da su kamenice iz Mississippija izvrsne kvalitete. No, cijena im se udvostručila nakon zatvaranja nekih uzgajališta kamenica u državama Meksičkog zaljeva – Mississippiju i Louisiani - zbog izljeva nafte, dodaje on. Zabrinut je da bi uskoro mogle biti preskupe za prodaju: "Gubitak kamenica za prodaju bio bi nam veliki udarac. Znamo prodati preko dvije tone kamenica tjedno i strašno bi nas pogodilo kad bi izgubili takav posao." Sonny White nije želio otkriti koliko zarađuje trgovanjem kamenica, no rekao je da je zarada vrlo solidna. Međutim, većina Amerikanaca kupuje ribu u supermarketima, a ne na tezgama svježom ribom, poput ovih. Prosječni kupac u američkim samoposlugama ne mora nužno primijetiti posljedice izljeva nafte u Meksičkom zaljevu. To je zato što je trgovanje morskim plodovima globalni posao, kaže Gavin Gibbons, glasnogovornik Nacionalnog instituta za ribarstvo: "Preko 83 posto morskih plodova se uvozi. A 90 posto škampa u zemlji su uveženi. Iako su se ljudi vezali za plodove iz Meksičkog zaljeva i znaju ih po imenu, veliki lanci supermarketa nisu toliko pogođeni problemom nabave, jer kupuju s drugih lokacija." Sonny White kaže da njegov restoran kupuje i nešto škampi uzgojenih na farmama, u ograničenim količinama. Tunu kupuju uveženu s Filipina, jer je jako kvalitetna. Neke plodove mora nabavljaju i iz Kine, kaže on. Meksički zaljev opskrbljuje ga s oko 20 posto morskih plodova. Stoga, dodaje on, nije zabrinut o utjecaju izljeva nafte na njegov biznis: "Ne, nećemo zbog toga propasti. Prošli smo mi dosta toga. To će pogoditi ljude čiji život ovisi o ribarenju u Meksičkom zaljevu. Njih mi je stvarno žao jer mislim da neće moći opstati." Sonny White kaže da ga zabrinjava jedno, a to je pitanje što će biti ako oceanske struje odnesu naftu iz Zaljeva u Atlanski ocean, odakle dolazi puno njegovih morskih plodova. Ukoliko se to dogodi, stručnjaci kažu da bi se posljedice mogle osjetiti daleko izvan Meksičkog zaljeva.